CELEX: 32019R0643
Language: el
Date: 2019-04-15 00:00:00
Title: Εκτελεστικός κανονισμός (ΕΕ) 2019/643 της Επιτροπής, της 15ης Απριλίου 2019, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

25.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 110/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/643 ΤΗΣ ΕΠΙΤΡΟΠΗΣ
         της 15ης Απριλίου 2019
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 15 Απριλίου 2019.
            
               
                  Για την Επιτροπή,
               
               
                  εξ ονόματος του Προέδρου,
               
               Stephen QUEST
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη
                        (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Είδος που αποτελείται από ορθογώνια πλάκα από χάλυβα μήκους 48,26 cm (19 ίντσες) και βραχίονες ορθογωνίου σχήματος από πλαστικές ύλες.
                        Οι βραχίονες είναι τοποθετημένοι κάθετα στην πλάκα και φέρουν άνοιγμα στη βραχεία πλευρά τους που βρίσκεται απέναντι από την πλάκα.
                        Το είδος διαθέτει οπές και στα δύο άκρα της πλάκας, ώστε να είναι δυνατή η στερέωσή του με βίδες σε χαλύβδινους φωριαμούς μήκους αντίστοιχου με του είδους (φωριαμοί 19 ιντσών), οι οποίοι είναι δυνατό να χρησιμοποιηθούν στις τηλεπικοινωνίες, τα συστήματα επεξεργασίας δεδομένων κ.λπ.
                        Το είδος έχει σχεδιαστεί για να χρησιμοποιείται στην οργάνωση καλωδίων στους φωριαμούς.
                        Βλέπε εικόνα (*1).
                     
                     
                        8302 42 00 
                     
                     
                        Η κατάταξη καθορίζεται από τον γενικό κανόνα 1, τον γενικό κανόνα 3 στοιχείο β) και τον γενικό κανόνα 6 για την ερμηνεία της Συνδυασμένης Ονοματολογίας, τη σημείωση 2 στοιχείο γ) και τη σημείωση 3 του τμήματος XV, τη σημείωση 1 στοιχείο δ) του κεφαλαίου 94, καθώς και από το κείμενο των κωδικών ΣΟ 8302  και 8302 42 00 .
                        Η χαλύβδινη πλάκα προσδίδει στο είδος τον ουσιώδη χαρακτήρα του, επειδή αυτή στερεώνεται στους φωριαμούς, στηρίζει και συγκρατεί τους βραχίονες στη θέση τους.
                        Η κλάση 8302  καλύπτει κατηγορίες γενικής χρήσης σιδερικών και προσαρτημάτων από κοινά μέταλλα, όπως αυτά που χρησιμοποιούνται κατά κύριο λόγο σε έπιπλα, πόρτες, παράθυρα, αμαξώματα κ.λπ., έστω και αν είναι σχεδιασμένα για ειδικές χρήσεις (βλέπε επίσης τις Επεξηγηματικές Σημειώσεις του Εναρμονισμένου Συστήματος για την κλάση 8302 , πρώτη παράγραφος).
                        Οι χαλύβδινοι φωριαμοί κατατάσσονται ως έπιπλα κατά την έννοια της σημείωσης 2 του κεφαλαίου 94 (βλέπε επίσης γνωμοδοτήσεις κατάταξης του ΕΣ 940320/3 και 940320/4).
                        Το είδος έχει τα αντικειμενικά χαρακτηριστικά σιδερικού από κοινά μέταλλα κατάλληλου για έπιπλα, που κατατάσσεται στην κλάση 8302 .
                        Σύμφωνα με τη σημείωση 2 στοιχείο γ) του τμήματος XV, τα είδη της κλάσης 8302  αποτελούν μέρη και υλικά γενικής χρήσης.
                        Επομένως, αποκλείεται η κατάταξη στην κλάση 9403  ως μέρος επίπλων, δυνάμει της σημείωσης 1 στοιχείο δ) του κεφαλαίου 94.
                        Ως εκ τούτου, το είδος πρέπει να καταταγεί στον κωδικό ΣΟ 8302 42 00  ως άλλο προσάρτημα, σιδερικό και παρόμοιο είδος από κοινά μέταλλα για έπιπλα.
                     
                  
               
            
               (*1)  Η εικόνα έχει αποκλειστικά ενημερωτικό σκοπό.